Kažimír, Peter, podpredseda vlády a minister financií SR (2014-09-16):
Ďakujem veľmi pekne. Dovoľte mi zareagovať na tých niekoľko vystúpení. Samozrejme, je ráno, je začiatok druhého vzrušujúceho týždňa, ktorý tu prežívate, len ja sa nenechám zatiahnuť do vašej atmosféry, v ktorej tu pracujete druhý týždeň, lebo inak by som si musel povedať za dobrotu na žobrotu. Opakujem, v tejto krajine neexistuje jednotná evidencia nehnuteľného majetku štátu. Neznamená to, že správcovia, ktorých je dnes vyše 500, nemajú jasný nejaký zoznamík či už v elektronickej alebo písomnej podobe svojho nehnuteľného majetku, ktorý spravujú. Ale naozaj prípady existujú a sú dokázateľné a stali sa, kde správcovia boli developermi alebo občanmi, alebo katastrom upozornení na to, že tu alebo hentam majú nejakú parcelu, o ktorú by sa mali starať, ktorú by mohli kosiť alebo ktorú by prípadne mohli predať. To už je nebezpečné, keď vás developer upozorní na to, že tam máte nejakú parcelku, ktorú by ste mohli predať. To, čo tento návrh zákona navrhuje, je spraviť v tejto veci poriadok. A by som reagoval na pána poslanca Kollára trošku uštipačne tak len preto, že si vyprosím formuláciu, „odfláknuté“ napríklad, lebo naozaj vnímam niektorých ľudí, ktorí sa tejto téme venujú. A či sa vám to páči alebo nepáči, tak v tomto volebnom období sa téme správy majetku štátu viditeľne a hlasne venuje pán poslanec Hlina, ostatných tu neevidujem. Ja nemusím všetko vedieť, samozrejme. Nebývam tu s vami. To znamená, nemusím mať jasnú vedomosť o vašich odborných záujmoch. Ale je to naozaj jedna z odborností, ktorá má svoju špecializáciu. A z tohto pohľadu by som proste takú plošnú kritiku na tému, ako by to mohlo byť, skôr považoval za tému diskusie, pretože, opakujem, dnes je tých správcov vyše 500, našou ambíciou je napriek odporu, ja ho verejne priznávam, správcov, lebo však kto by chcel prísť o vlastný biznis, aj v štáte sú ľudia, ktorí majú proste svoje políčka, nechcú o ne proste prísť, čiže ísť znížiť počet vyše 500 na podľa mňa zatiaľ ideálne do 20. Pán poslanec, cesta z nevestinca do kláštora je dlhá. Hej, vždy je dlhá. Čiže... (Reakcia z pléna.) To sa možno týka niekoľkonásobných ministrov a podobných iných ľudí, ktorí sa tu tiež proste k tomu vyjadrujú a poznajú, kde na tej ceste sú. Ale podstatou je, že my to proste chceme robiť na základe tlaku, ktorý môže exekutívne vykonať ten alebo iný správca rozpočtovej kapitoly, pretože tých 500 správcov nezodpovedá 500 rozpočtovým kapitálom. Samozrejme, ministri vedia cez svoje rozpočty svojím spôsobom prinútiť tých správcov, aby sa cieľ dosiahol taký aký je, pričom cieľom je znížiť ten počet a následne sa odborne naozaj pripraviť na to, aby mohol byť štyri, päť. Proste nemôžeme tu hádzať čísla, lebo má to vyjsť naozaj zjavne z podstaty. Nevnímam tú tému ako politickú. Naozaj ňou nie je. Je súčasťou upratovania v štáte vo verejných financiách s narábaním majetku aj s tým, čo hovorí pán poslanec Simon. Toto sú proste jasné veci, ktorú sú tu preukázateľné cez dvadsať rokov dozadu, a všetko je proste dané prístupom k informáciám. Takže, áno, tento návrh zákona má zjednodušiť vám, poslancom Národnej rady, exekutíve, ale verejnosti prístup k informáciám o tom, ako sa narába s nehnuteľným majetkom štátu, a to konečné riešenie bude určite cez mandát tejto vlády. A budete sa možno tomu venovať vy, ak uspejete, alebo ďalšia vláda. Je to proste beh na dlhšiu trať, minimálne na strednú trať s cieľom, samozrejme, zlepšiť efektivitu, ale aj ušetriť peniaze. A k otázke rozpočtových dopadov. Snáď uznáte ako dlhodobý člen finančného výboru, že kľúčové je to, že rátame aj mínusy, hej. To znamená, my máme proste na rezorte financií depresívne nastavené vnímanie sveta, to znamená, rátame mínusy, pričom malo by nám byť k dobru veci, že si nevymýšľame plusy, lebo mohol by tam byť nejaký konkrétny odhad, všetci cítime, že má byť z toho pozitívne plus. Keby to číslo konkrétne bolo, mohol by som ho rozpočtovať pri Boha pravde, hej. A jeho otázka, fundovanosť takéhoto odhadu by mohla byť otázna. Čiže ideme s menšou lyžicou, nevytvárame proste vzdušné zámky z toho, koľko to má ušetriť, nechceme to rozpočtovať tak, že budeme teraz tu sa pretekať, koľko na základe tohto návrhu zákona ušetríme. Našiel by som vám zoznam niektorých mojich predchodcov, ktorí by vám tu robili prednášku o tom, ako ste to mohli robiť a ste to nerobili. Je to súčasť proste návrhu a, myslím si, aj civilizovaného pohľadu na fungovanie štátu v roku 2014 a ďalej. A myslím si, že každý potvrdí, že je tu dobrá viera. Ak sú ďalšie nejaké návrhy, rezervy, chcete proste prísť s nejakou iniciatívou, sme o nej, samozrejme, pripravení hovoriť, tak ako je to aj pri iných návrhoch zákonov, ale, opakujem, je to cesta na dlhšiu trať, lebo ak máme prejsť z 500 na 4, na to potrebujeme nejaký čas, odbornú prípravu. A nie sme to schopní len prikázať a napísať do zákona. Sme toho schopní. Ale výsledok by mohol byť potom veľmi otázny. Ďakujem.